തിരുവനന്തപുരം തോന്നക്കല് ലൈഫ് സയന്സ് പാര്ക്കില്, വാക്സിന് ഉത്പാദന മേഖല വരുന്നു തിരുവനന്തപുരം: കേരളത്തില് വാക്സിന് ഉത്പാദന മേഖല സ്ഥാപിക്കാന് മന്ത്രിസഭായോഗം തീരുമാനമായി. തിരുവനന്തപുരം തോന്നക്കലിലെ ലൈഫ് സയന്സ് പാര്ക്കിലാണ് വാക്സിന് ഉല്പ്പാദന മേഖല സ്ഥാപിക്കാന് തീരുമാനിച്ചത്. സംസ്ഥാന സര്ക്കാരിന്റെ കീഴിലുള്ള ധനകാര്യ സ്ഥാപനങ്ങള് മുഖേന 20 വര്ഷത്തെ ദീര്ഘകാല തിരിച്ചടവ് നിശ്ചയിച്ച് ആകര്ഷകമായ വായ്പകള് നല്കും. ഫില് ഫിനിഷ് യൂണിറ്റിനുള്ള വായ്പാ പരിധി 20 കോടി രൂപയ്ക്കകത്തും വാക്സിന് ഉല്പ്പാദന യൂണിറ്റിനുള്ള വായ്പാ പരിധി 30 കോടി രൂപയ്ക്കകത്തും നിജപ്പെടുത്തും. ആകെ വായ്പാതുക 100 കോടി രൂപയ്ക്കകത്താകും. വാക്സിന് ഉത്പാദന യൂണിറ്റ് ആരംഭിക്കാന് തയാറാകുന്ന ആങ്കര് വ്യവസായങ്ങള്ക്ക് പ്രത്യേക പാക്കേജ് അനുവദിക്കും. ലീസ് പ്രീമിയത്തിന്റെ 50 ശതമാനം സബ്സിഡിയോടെ 60 വര്ഷത്തേയ്ക്ക് പാട്ടത്തിന് ഭൂമി നല്കും. കെ.എസ്.ഐ.ഡി.സി.യുമായുള്ള പാട്ടക്കരാര് രജിസ്റ്റര് ചെയ്യുന്നതിന് സ്റ്റാംപ് ഡ്യൂട്ടിയും രജിസ്ട്രേഷന് ഫീസും ഒഴിവാക്കും. ഉപകരണങ്ങള്, പ്ലാന്റ്, യന്ത്രങ്ങള് എന്നിവയുടെ വിലയുടെ 30 ശതമാനം വരെയുള്ള തുക ഫില് ഫിനിഷ് യൂണിറ്റിന് ഒരു കോടി രൂപയ്ക്കകത്തും വാക്സിന് ഉത്പ്പാദന യൂണിറ്റിന് അഞ്ച് കോടിരൂപയ്ക്കകത്തും സബ്സിഡിനിരക്കിലെ മൂലധനസഹായം എന്ന നിലയ്ക്ക് നല്കും. ലൈഫ് സയന്സ് പാര്ക്കില് വാക്സിന് ഉല്പ്പാദന യൂണിറ്റ് സ്ഥാപിക്കുന്നതിനുള്ള കണ്സള്ട്ടന്റായി വാക്സിന് പ്രൊഡക്ഷന് യൂണിറ്റ് വര്ക്കിംഗ് ഗ്രൂപ്പ് അംഗവും എച്ച്. എല്.എല്. ബയോടെക് ലിമിറ്റഡിലെ ഉദ്യോഗസ്ഥനുമായ വിജയകുമാര് സിസ്ളയെ നിയമിക്കും. ഡോ. ബി. ഇക്ബാലിന്റെ നേതൃത്വത്തിലുള്ള ടീമിനെ സംസ്ഥാന വാക്സിന് നയം വികസിപ്പിക്കുന്നതിന്റെ ചുമതല ഏല്പ്പിക്കാനും തീരുമാനിച്ചു.